На основу члана 123. тачка 3. Устава Републике Србије („Службени гласник РС”, број 98/06), а у вези са чланом 13. став 3. Закона о привредним коморама („Службени гласник РС”, број 112/15) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 – др. закон),

Влада доноси

УРЕДБУ  
О ЦЕНТРИМА СПОЉНЕ ТРГОВИНЕ У ИНОСТРАНСТВУ

Члан 1.

Овом уредбом одређују се својство, послови и начин оснивања центара спољне трговине у иностранству (у даљем тексту: Центар).

Члан 2.

Центар има својство правног лица у смислу прописа земље у којој се оснива.

Члан 3.

У правном промету са трећим лицима Центар има сва овлашћења и поступа у своје име и за свој рачун.

За обавезе преузете у правном промету према трећим лицима, Центар одговара целокупном својом имовином.

Члан 4.

Центар врши послове успостављања и унапређења економске сарадње привреде са иностранством, врши промоцију привредних потенцијала Републике Србије и привлачење страних инвестиција у Републику Србију и врши друге послове заступања економских интереса и промоције привреде Републике Србије у иностранству.

Центар врши послове координације сарадње државних органа Републике Србије са надлежним органима и институцијама иностране државе у области економске сарадње.

Центар блиско и усклађено сарађује са дипломатско-конзуларним представништвима Републике Србије у иностранству, као и са другим државним представништвима Републике Србије у иностранству у смислу међусобне размене свих важних информација и координације активности у области рада Центра.

Центар врши послове из ст. 1. до 3. овог члана за потребе привредних субјеката Републике Србије, привредних и других удружења у области економске сарадње, као и других субјеката, правних и физичких лица која су заинтересована за развој економске сарадње.

Члан 5.

Центар се оснива уговором који закључују Влада и Привредна комора Србије.

Члан 6.

Уговор из члана 5. ове уредбе садржи, нарочито:

1) назив Центра;

2) седиште Центра;

3) послове Центра;

4) износ средстава за оснивање и почетак рада Центра и начин обезбеђивања средстава;

5) начин финансирања;

6) права и обавезе оснивача у погледу обављања послова због којих је Центар основан;

7) међусобна права и обавезе Центра и оснивача;

8) време оснивања;

9) одређивање органа управљања Центра у оснивању и његова овлашћења;

10) одређивање лица које ће, до именовања директора Центра, обављати његове послове и вршити његова овлашћења;

11) рок за доношење статута, именовање директора и других органа управљања Центра;

12) друга питања која се односе на оснивање, организацију и рад Центра.

Члан 7.

Уговор из члана 5. ове уредбе представља оснивачки акт.

Члан 8.

Органи управљања Центра су директор, Управни и Надзорни одбор.

Председник и чланови Управног и Надзорног одбора из става 1. овог члана обављају своју функцију без накнаде.

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-8951/2020-3

У Београду, 19. новембра 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић, с.р. |